Na osnovu člana 33a Ustava Bosansko-podrinjskog kantona Goražde („Službene novine Bosansko-podrinjskog kantona Goražde“, broj: 8/98, 10/00 i 5/03), **d o n o s i m:**

**U K A Z**

**O PROGLAŠENJU ZAKONA O NOVČANIM PODSTICAJIMA U POLJOPRIVREDI I RURALNOM RAZVOJU NA PODRUČJU BOSANSKO-PODRINJSKOG KANTONA GORAŽDE**

Proglašava se Zakon o novačnim podsticajima i ruralnom razvoju na području Bosansko-podrinjskog kantona Goražde, koji je donijela Skupština Bosansko-podrinjskog kantona Goražde, na 19. redovnoj sjednici, održanoj 12. marta 2013. godine.

Broj: 02-02-113/13 **P R E M I J E R**

12. marta 2013. godine B**OSANSKO-PODRINJSKOG**

G o r a ž d e **KANTONA GORAŽDE**

Emir Frašto

Na osnovu poglavlja IV. Odjeljak A. člana 23. tačka b) Ustava Bosansko-podrinjskog kantona Goražde (“Službene novine Bosansko-podrinjskog kantona Goražde“, broj: 8/98, 10/00 i 5/03) i člana 106. Poslovnika Skupštine Bosansko-podrinjskog kantona Goražde (“Službene novine Bosansko-podrinjskog kantona Goražde“, broj: 10/08), Skupština Bosansko-podrinjskog kantona Goražde na 19. redovnoj sjednici, održanoj 12. marta 2013. godine, **d o n o s i:**

**Z A K O N**

**O NOVČANIM PODSTICAJIMA U POLJOPRIVREDI I RURALNOM RAZVOJU**

**NA PODRUČJU BOSANSKO - PODRINJSKOG KANTONA GORAŽDE**

**I.**

**OPĆE ODREDBE**

**Član 1.**

**(Predmet Zakona)**

Ovim Zakonom propisuju se izvori i visina novčanih sredstava, modeli podsticaja, korisnici-klijenti novčanih podsticaja, uslovi za ostvarenje novčanih podsticaja, realizacija ostvarenja novčanih podsticaja, izvještavanje i čuvanje dokumentacije, nadzor nad provođenjem ovog Zakona, kaznene odredbe, prelazne i završne odredbe kao i druga pitanja u vezi sa novčanim podsticajima u poljoprivredi I ruralnom razvoju na području Bosansko-podrinjskog kantona Goražde (u daljem tekstu: Kanton)

**Član 2.**

**(Svrha Zakona)**

Svrha donošenja ovog zakona je harmonizacija mjera novčanih podsticaja u poljoprivredi i ruralnom razvoju između Federacije, Kantona i Općina, obezbjeđenje sigurnosti i kontinuiteta novčanih podsticaja sa ciljem razvoja poljoprivredne proizvodnje do nivoa samoodrživosti, otvaranje novih radnih mjesta u poljoprivredi, podsticanje tehničko-tehnološkog i organizacionog unaprjeđenja sektora poljoprivrede, osiguranje stabilnog poljoprivrednog dohotka i omogućavanje adekvatnog životnog standarda poljoprivrednog proizvođača.

**Član 3.**

**(Definicije)**

U smislu ovog Zakona, pojedini izrazi imaju slijedeće značenje:

1. „**Poljoprivredna djelatnost**“ podrazumjeva privrednu djelatnost koja obuhvata biljnu i animalnu proizvodnju i sa njima povezane uslužne djelatnosti u skladu sa standardnom klasifikacijom djelatnosti u Bosni i Hercegovini.
2. “**Poljoprivredno gazdinstvo**” podrazumjeva proizvodnu jedinicu ili grupu jedinica koje čine proizvodnu cjelinu i sa tehničkog i privrednog gledišta, koje se bave proizvodnjom poljoprivrednih proizvoda; gazdinstvo se može baviti i drugim djelatnostima (nepoljoprivrednim) proizvodnim i uslužnim djelatnostima. Poljoprivredno gazdinstvo može djelovati kao privredno društvo, obrt ili zadruga ako je registrovano za obavljanje poljoprivredne djelatnosti, te kao porodično poljoprivredno gazdinstvo.
3. „**Porodično poljoprivredno gazdinstvo**“ je samostalna privredna i socijalna jedinica zasnovana na vlasništvu i/ili upotrebi proizvodnih resursa i upravljanju porodice u obavljanju poljoprivredne djelatnosti.
4. „**Nosilac poljoprivrednog gazdinstva**“ podrazumjeva fizičko ili pravno lice, ili grupu fizičkih i pravnih lica u skladu sa statusom koji ima grupa i njeni članovi prema zakonima u Bosni i Hercegovini i Federaciji Bosne i Hercegovine, a čije se gazdinstvo nalazi na teritoriji Kantona, te obavlja poljoprivrednu djelatnost i koji je u Registru poljoprivrednih gazdinstava upisan kao nosilac gazdinstva. Vlasnik obrta registrovanog za obavljanje poljoprivredne djelatnosti je ujedno i nosilac poljoprivrednog gazdinstva. Ovlašteni zastupnik privrednog društva ili zadruge registrovane za obavljanje poljoprivredne djelatnosti je nosilac poljoprivrednog gazdinstva.
5. „**Korisnik-klijent**“ smatraju se fizička i pravna lica koja žele ostvariti pravo na podrške u poljoprivredi i ruralnom razvoju i koja se kao takva upisuju u Registar klijenata.

**Član 4.**

**(Usklađenost sa propisima)**

Novčani podsticaji određeni ovim zakonom provode se u skladu sa obavezama iz Sporazuma o stabilizaciji i pridruživanju Evropskoj uniji.

Kantonalno ministarstvo privrede osigurava harmonizaciju mjera novčanih podsticaja u saradnji sa Federalnim ministarstvom poljoprivrede.

Kantonalnim programom podsticaja mogu se podsticati proizvodnje iz modela podsticaja proizvodnji Federacije BiH samo do minimalno propisanih kvota navedenih u Dodatku II. Zakona o novčanim podsticajima u poljoprivredi i ruralnom razvoju (Službene novine FBiH br.42/10).

Općine su obavezne donositi svoje programe novčanih podsticaja u koordinaciji sa kantonalnim ministarstvom privrede.

**II.**

**IZVORI I VISINA NOVČANIH SREDSTAVA**

**Član 5.**

**(Izvori sredstava)**

Sredstva za realizaciju novčanih podsticaja iz člana 1. ovog Zakona obezbjeđuju se u Budžetu Bosansko-podrinjskog kantona Goražde (u daljem tekstu: budžet) za svaku kalendarsku godinu i iz drugih izvora.

**Član 6.**

**(Visina novčanih sredstava)**

Visina novčanih sredstava iz člana 5. ovog Zakona koja se obezbjeđuju iz Budžeta ne mogu biti manja od 3% od poreznih i neporeznih prihoda u budžetu za tekuću godinu.

U visinu novčanih sredstava iz predhodnog stava ubrajaju se sredstva za poljoprivredu i ruralni razvoj i druga sredstva Budzeta koja su planirana za projekte koji na direktan način utiču na razvoj poljoprivrede i ruralni razvoj a od interesa su za Kanton.

**Član 7.**

**(Sredstva općina)**

Osim sredstava koja se izdvajaju iz člana 6. ovog Zakona, sredstva za novčane podsticaje mogu se izdvajati i u općinskim budžetima.

**Član 8.**

**(Program)**

Iznos novčanih podsticaja, minimalni uslovi za početak proizvodnje, minimalne površine za investiranje, rokovi podnošenja zahtjeva i drugi uslovi utvrđuju se Programom kantonalnih novčanih podsticaja u poljoprivredi (u daljem tekstu: program), a koji Vlada Bosansko-podrinjskog kantona Goražde (u daljem tekstu: Vlada) donosi za svaku kalendarsku godinu.

Ministarstvo za privredu Bosansko-podrinjskog kantona Goražde (u daljem tekstu: Ministarstvo) u roku od 15 dana od dana usvajanja budžeta izrađuje prijedlog programa, organizuje javnu raspravu po prijedlogu programa, te nakon provedene rasprave isti dostavlja Vladi u roku od 30 dana od dana usvajanja budžeta, na donošenje.

Vlada donosi Program iz stava (1) ovog člana najkasnije u roku od 30 dana od dana objavljivanja budžeta u “Službenim novinama Bosansko-podrinjskog kantona Goražde”.

Nakon davanja saglasnosti na program od strane Vlade, Ministar za privredu propisuje Uputstvo za ostvarivanje novčanih podsticaja u primarnoj poljoprivrednoj proizvodnji u roku od tridest (30) dana.

**III**

**MODELI PODSTICAJA**

**Član 9.**

**(Mjere novčanih podsticaja)**

Novčani podsticaji u smislu ovog zakona obuhvataju podsticaje u sklopu mjera

podsticanja proizvodnje i podsticanja u sklopu mjera strukturne politike.

Novčani podsticaji u sklopu mjera podsticaja proizvodnji provode se kroz model proizvodnji.

Podsticanje u sklopu mjera strukturne politike provodi se kroz:

1. model kapitalnih ulaganja,
2. model ruralnog razvoja,
3. model podrške zapošljavanju,
4. model ostalih vrsta ulaganja.

**Član 10.**

**(Raspodjela sredstava)**

Raspodjela raspoloživih novčanih sredstava za novčane podsticaje za budžetsku godinu vrši se tako da pojedinim modelima pripadaju odgovarajući udjeli u skladu sa raspoloživim sredstvima, koji će biti regulisani programom.

**Član 11.**

**(Podsticaj proizvodnji)**

U okviru modela proizvodnji novčani podsticaji obuhvataju:

1. animalnu proizvodnju,
2. biljnu proizvodnju,
3. gljivarsku proizvodnju,
4. organsku proizvodnju.

**Član 12.**

**(Animalna proizvodnja)**

U okviru animalne proizvodnje podstiče se:

* farme mliječnih krava (držanje mliječnih grla, zootehničke mjere i veterinarske usluge);
* uzgoj priplodnih junica za remont osnovnog stada mliječnih krava;
* farma za tov junadi (uzgoj tovne junadi, nabavka podmladka i veterinarske usluge);
* uzgoj priplodnih junica za proširenje osnovnog stada mliječnih krava;
* uzgoj priplodnih ženskih teladi,
* farma ovaca i koza (uzgoj ovaca, ovnova, jagnjadi, jaradi i veterinarske usluge);
* farma za tov svinja (uzgoj krmača, nerastova, prasadi, nabavka podmladka i veterinarske usluge);
* farma za tov piladi-brojleri (uzgoj brojlera, nabavka jednodnevnih pilića i veterinarske usluge);
* inkubacijska proizvodnja jednodnevnih pilića;
* farma koka nosilja (uzgoj koka nosilja, nabavka jednodnevnih ili osamnaestonedjeljnih pilenki i veterinarske usluge);
* farma za tov ćurana (proizvodnja ćurećeg mesa)
* pčelarstvo (držanje pčelinjih društava, nabavka lijekova, opreme i veterinarske usluge);
* uzgoj matica pčela
* organizovani otkup svježeg mlijeka
* vještačko osjemenjavanje krava
* proizvodnja sviježeg mlijeka (kravlje,ovčije i kozije)
* uzgoj slatkovodne ribe
* držanje konja.

**Član 13.**

**(Biljna proizvodnja)**

U okviru podsticanja biljne proizvodnje podstiče se:

* U okviru ratarske proizvodnje podstiču se zasijane površine, provođenje agro-tehničkih mjera, nabavka sjemena i repro materijala za:

1. zasijane površine merkantilnim žitaricama (pšenica, tritikale, ječam, raž, zob i kukuruz) ,
2. zasijane površine heljdom;
3. zasijane površine ljekovitim, aromatičnim i medonosnim biljem (kamilica, menta, neven, kantarion,smilje,facelija i dr.)
4. zasijane površine krmnim kulturama za proizvodju silaže (travno-djetelinske smješe, djeteline,silažni kukuruz dr.)

* U okviru povrtlarske proizvodnje podstiče se zasijavanje površine, provođenje agro-tehničkih mjera, nabavka sjemena i repro materijala za:
  1. zasijane površine merkantilnim krompirom;
  2. zasijane površine sa sjemenskim krompirom
  3. zasijane površine ostalim povrtnim kulturama.
* U okviru plasteničke/stakleničke proizvodnje podstiču se zasađene površine i prodaja povrtnih kultura (paradajz, paprika, salata, špinat, patlidžan, krastavac, luk), uzgoj jagode u zatvorenom prostoru i njihova prodaja na tržištu.
* U okviru voćarske proizvodnje podstiče se prodaja voća, proizvodnja sadnog materijala, provođenje agro-tehničkih mjera i nabavka repro materijala za:

1. zasnivanje novih zasada krošnjastog voća;
2. održavanje zasada krošnjastog voća (nakon zasnivanja od prve do pete godine po zasnivanju);
3. održavanje zasada autotohnog voća
4. zasnivanje novih zasada jagodičastog voća;
5. realizacija proizvodnje krošnjastog i jagodičastog voća.

**Član 14.**

**(Gljivarska proizvodnja)**

U okviru gljivarske proizvodnje podstiče se proizvodnja gljiva u zatvorenom prostoru.

**Član 15.**

**(Organska proizvodnja)**

U okviru organske proizvodnje podstiče se certificiranje organske proizvodnje do dobijanja certifikata te druge mjere za razvoj organske proizvodnje u skladu sa Programom.

**Član 16.**

**(Model kapitalnih ulaganja)**

U okviru modela kapitalnih ulaganja podstiče se:

* Plaćanje rente za uređenje građevinskog zemljišta za poljoprivredne objekte sa završenim grubim građevinskim radovima preko 50% i to za:

1. štalske objekte za uzgoj goveda, ovaca, koza, peradi i svinja u okviru poljoprivrednog gazdinstva;
2. objekte za skladištenje, hlađenje, sušenje, sortiranje i pakiranje poljoprivrednih proizvoda u okviru poljoprivrednog gazdinstva;
3. izgradnju ribnjaka.

* Rekonstrukcija i izgradnja štalskih objekata za uzgoj goveda, ovaca, koza, peradi i svinja.
* U okviru modela kapitalnih ulaganja podstiče se kupovina u tekućoj godini:

1. poljoprivrednog zemljišta isključivo za poljoprivrednu proizvodnju, a u cilju povećanja poljoprivredne proizvodnje;
2. novog staklenika ili plastenika;
3. nove poljoprivredne mehanizacije i opreme u biljnoj proizvodnji;
4. nove poljoprivredne mehanizacije i opreme za animalnu proizvodnju;
5. opreme za peradarstvo i to: novi kavezi, novi sistem za pojenje, sistem za hranjenje i ventilatore za rashlađivanje;
6. nabavka rasplodne stoke.

Ministarstvo može u Programu ograničiti mogućnost ostvarivanja podsticaja u okviru kapitalnih ulaganja kroz uspostavljanja procedure rangiranja projekata i ograničenja po osnovu statusa korisnika podsticaja u evidenciji Službe za zapošljavanje Bosansko-podrinjskog kantona Goražde.

**Član 17.**

**(Model ruralnog razvoja)**

Model ruralnog razvoja ima za cilj ekonomski, socijalni i kulturni napredak stanovništva u ruralnom području Bosansko-podinjskog Kantona Goražde uz uvažavanje principa održivog razvoja.

Novčani podsticaj za ruralni razvoj ostvaruje se u oblasti konkurentnosti, zaštite i unapređenja ruralnog okoliša i diverzifikaciju ruralnih aktivnosti.

Novčani podsticaj za ruralni razvoj uvodi se radi unapređenja poljoprivredne, odnosno razvoja biljne i animalne proizvodnje i sa njima povezanih nepoljoprivrednih djelatnosti, te očuvanje autohtonih pasmina i zemljišta u dobrom poljoprivrednom i okolišnom stanju.

Mjere ruralnog razvoja koje se finansiraju sredstvima budžeta utvrđuju se u Programu ruralnog razvoja.

**Član 18.**

**(Novčani podsticaji za ruralni razvoj)**

U okviru konkurentnosti u ruralnom razvoju podstiče se:

* investicije u poljoprivredna gazdinstva,
* ruralna infrastruktura,
* stručno osposobljavanje u poljoprivredi,
* tradicionalni proizvodi;

U okviru zaštite okoliša u ruralnom području podstiče se:

* područja sa težim uslovima privređivanja u poljoprivredi,
* uvođenje agroekoloških zona,
* organska proizvodnja,
* uređenje agro okoliša,
* očuvanje autohtonih životinjskih i biljnih vrsta.

U okviru diverzifikacije ruralnih aktivnosti podstiče se:

* usluge i dopunske aktivnosti,
* očuvanje ruralnog nasleđa,
* razvoj ruralnog turizma.

**Član 19.**

**(Model podrške zapošljavanju)**

U okviru modela podsticaja zapošljavanju podstiče se:

1. sufinansiranje obaveza po osnovu doprinosa za socijalno osiguranje u visini od 50 % troškova za socijalno osiguranje, odnosno do 100 % za osobe starije od 60 godina.
2. Uvećani iznos novćanih podsticaja u modelu proizvodnje
3. Uvećan iznos novčanih podsticaja u poljoprivrednim gazdinstvima u kojima su nosioci obrta žene.
4. Uvećan iznos novčanih podsticaja za kapitalna ulaganja.

**Član 20.**

**(Ostale vrste podsticaja)**

Ostale vrste podsticaja obuhvataju podsticaje provođenja određenih mjera strukturne politike te drugih mjera koje nisu obuhvaćene modelima kapitalnih ulaganja i ruralnim razvojem:

U okviru modela ostalih vrsta novčanih podsticaja postiče se:

1. realizaciju pojedinačnih projekata iz oblasti poljoprivrede, a koji se ocijene značajnim za razvoj poljoprivredne proizvodnje na području našeg Kantona;
2. aktivnosti različitih zadruga, udruženja ili asocijacija, a koje su u funkciji razvoja poljoprivrede na području Kantona;
3. sufinasiranje učešća poljoprivrednika na sajmovima i drugim manifestacijama iz oblasti poljoprivrede koji se organizuju na području Kantona, području Bosne i Hercegovine i van granica Bosne i Hercegovine.
4. regresiranje kamata po kreditima odobrenih za poljoprivrednu proizvodnju i to za: kupovinu mehanizacije i opreme i izgradnju objekata u poljoprivredi itd,
5. podsticaj zdrastvenoj zaštiti životinja,
6. podsticaj zdravstvenoj zaštiti bilja,
7. sufinansiranje osiguranja poljoprivrednih proizvođača i imovine,
8. obaveze plaćanja prema članu 124. tačka 1. Zakona o veterinarstvu.

Ministarstvo može u Programu ograničiti mogućnost ostvarivanja ostalih vrsta podsticaja kroz uspostavljanja procedure rangiranja projekata i ograničenja po osnovu statusa korisnika podsticaja u evidenciji Službe za zapošljavanje Bosansko-podrinjskog kantona Goražde.

**Član 21.**

**(Rezerve)**

U ukupno predviđenim sredstvima za podsticaj u poljoprirednoj proizvodnji i ruralnom razvoju

iznos rezervnih sredstava ne može biti veći od 5%.

Rezervna sredstva se koriste u hitnim i nepredviđenim intervencijama i to:

* neophodne intervencije u primernoj poljoprivrednoj proizvodnji
* u slučaju elementarnih i drugih nepogoda (snijeg, grad, suša, vjetar, poplava, požar, napad divljih životinja)
* kao i druga plaćanja koja su neophodna u sektoru poljoprivrede a nisu definisana u

gore pomenutim modelima podsticaja.

**IV.**

**KORISNICI –KLIJENTI**

**Član 22.**

**(Korisnici-klijenti)**

Korisnici-klijenti su pravna i fizička lica koji ostvaruju novčane podsticaje u skladu sa odredbama ovog Zakona i podzakonskim propisima doneseni na osnovu ovog zakona, te ispunjavaju opšte i posebne uslove propisane ovim Zakonom, Programom i Upustvom koji se donose na osnovu ovog Zakona.

**Član 23.**

**(Namjensko korištenje sredstava)**

Korisnici - klijenti dužni su dobijena sredstva namjenski koristiti.

Ministarstvo za privredu - sektor za poljoprivredu dokumentaciju na osnovu koje su korisnici-klijenti ostvarili novčani podsticaj, dužno je čuvati u skladu sa propisima kojim je regulisano arhiviranje i čuvanje završenih predmeta i akata u organima državne službe.

**V.**

**OPŠTI I POSEBNI USLOVI ZA OSTVARENJE**

**NOVČANIH PODSTICAJA**

**Član 24.**

**(Opšti uslovi)**

Opšti uslovi za ostvarivanje podsticaja:

1. da su upisani u Registar poljoprivrednih gazdinstava, odnosno Registar klijenata

(u daljem tekstu registri) u skladu sa Zakonom o poljorivredi (“Službene novine Federacije BiH”,br. 88/07 i 4/10).

1. da imaju proizvodnju na području Bosansko-podrinjskog kantona Goražde,
2. da je registracija pravnog lica na propisanom području.

**Član 25.**

**(Upis u Registar)**

Korisnik-klijent koji želi ostvariti pravo na novčane podsticaje u skladu sa ovim akonom ima obavezu upisati se u Registar poljoprivrednih gazdinstava, odnosno Registar klijenta (u daljem tekstu: registri) u skladu sa Zakonom o poljoprivredi (“Službene novine Federacije BiH”, br. 88/07 i 4/10).

**Član 26.**

**(Područje proizvodnje)**

Pravo na ostvarenje novčanih podsticaja može ostvariti korisnik-klijent koji ima proizvodnju na području Kantona.

**Član 27.**

**(Registracija proizvodnje)**

Korisnik-klijent - pravno lice koji želi ostvariti pravo na novčane podsticaje mora imati registraciju na području kantona.

**Član 28.**

**(Posebni uslovi)**

Posebne uslove i potrebnu dokumentaciju kojom se dokazuje ispunjavanje opštih i posebnih uslova za ostvarenje prava na novčani podsticaj propisat će ministar privrede Bosansko-podrinjskog kantona Goražde (u daljem tekstu: ministar) programom i uputstima za ostvarivanje prava na novčani podsticaj u primarnoj poljoprivrednoj proizvodnji.

**VI.**

**REALIZACIJA OSTVARENJA NOVČANIH PODSTICAJA**

**Član 29.**

**(Program podsticaja)**

Novčani podsticaj realizuje se na osnovu ovog zakona, Programa podsticaja kojim se utvrđuju opći i posebni ciljevi, ukupna vrijednost novčanih podsticaja, vrsta podsticaja, visina podsticaja po jedinici proizvodnje, opšti i posebni kriteriji za otvarivanje podsticaja i način ostvarivanja novčanih podsticaja.

Program podsticaja za poljoprivredu staviće se na Javnu raspravu prije što ga kantonalno Ministarstvo za privredu dostavi Vladi Bosansko-podrinjskog kantona Goražde na raspravu i usvajanje.

**Član 30.**

**(Uputstvo)**

Nakon davanja saglasnosti na Program podsticaja u poljoprivredi od strane Vlade Bosansko-podrinjskog kantona Goražde, ministar za privredu Bosansko- podrinjskog kantona Goražde donosi Upustva o uslovima koje moraju zadovoljiti podnosioci zahtjeva za ostvarivanje novčanih podsticaja u poljoprivrednoj proizvodnji.

**Član 31.**

**(Javni poziv)**

Ministarstvo za privredu Bosansko-podrinjskog kantona Goražde nakon donošenja Uputstava rapisuje Javni poziv za sve vrste podsticaja u poljoprivrednoj proizvodnji definisane programom i rokovima za podnošenje zahtjeva.

**Član 32.**

**(Dostavljanje zahtjeva)**

Korisnik-klijent na propisanom obrascu zahtjevu, sa propisanom dokmentacijom dostavlja Ministarstvu za privredu u propisanom roku Zahtjev za ostvarenje prava na novčani podsticaj (u daljem tekstu: zahtjev).

Zahtjev u ime korisnika-klijenta pravnog lica (privrednog društva ili zadruge) podnosi ovlašteno lice u smislu Zakona o privrednim društvima i Opšteg zakona o zadrugama, a u ime korisnika-klijenata-fizičkog lica u smislu Zakona o obrtu, nosilac gazdinstva.

Zahtjev za ostvarenje prava na novčani podsticaj u ime kandidata, porodičnog poljoprivrednog gazdinstva, podnosi lice ovlašteno od ostalih članova porodičnog poljoprivrednog gazdinstva.

**Član 33.**

**(Utvrđivanje činjeničnog stanja)**

Službenici Ministarstva za privredu (Sektora za poljoprivredu) nakon provjere dokumentacije utvrđuju činjenično stanje na terenu i zapisnički konstatuje zatečeno stanje.

**Član 34.**

**(Odobravanje novčanih podsticaja)**

Nakon obrade, provjere dostavljene dokumentacije i utvrđivanja činjeničnog stanja službenici ministarstva za privredu (sektora za poljoprivredu) sačinjavaju prijedlog odluke sa ukupnim iznosom odobrenih sredstava od strane Ministarstva za privredu i upućuju Vladi Bosansko-podrinjskog kantona Goražde na davanje saglasnosti za odobravanjem novčanih sredstava.

**Član 35.**

**(Isplata novčanih podsticaja)**

Nakon davanja saglasnosti na Odluku o odobravanju novčanih sredstava od strane Vlade Bosansko-podrinjskog kantona Goražde, Ministarstvo za privredu upućuje zahtjev za isplatu novčanih sredstava Ministarstvu za finansije Bosansko-podrinjskog kantona Goražde.

**Član 36.**

**(Službena dokumentacija)**

Dokumentacija korisnika-klijenta dostavljena kantonalnom ministarstvo uvodi se u djelovodnik predmeta i akata i momentom upisa postaje službena dokumentacija sa kojom se postupa u skladu sa Uredbom o kancelarijskom poslovanju organa uprave i službi za upravu u Federaciji BiH (“Službene novine Federacije BiH” broj:20/98) i Uputstvom o načinu vršenja kancelarijskog poslovanja u organima uprave i službama za upravu u Federaciji BiH (“Službene novine Fedracije BiH” broj: 30/98 i 49/98).

**VII.**

**IZVJEŠTAVANJE I ČUVANJE DOKUMENTACIJE**

**Član 37.**

**(Izvještaj o realizaciji novčanih podsticaja)**

Izvještaj o realizaciji novčanih podsticaja u poljoprivredi Ministarstvo za privredu Bosansko-podrinjskog kantona Goražde će najmanje jednom godišnje dostaviti na razmatranje i usvajanje Vladi i Skupštini Bosansko-podrinjskog kantona Goražde.

**Član 38.**

**(Informisanje Skupštine kantona)**

Vlada Bosansko-podrinjskog kantona Goražde će izvještaj iz člana 34. po potrebi uputiti Skupštini Bosansko-podrinjskog kantona Goražde na razmatranje i usvajanje.

**Član 39.**

**(Čuvanje dokumentacije)**

Ministratvo za privredu Bosansko-podrinjskog kantona Goražde dužno je svu propisanu i prikupljenu dokumentaciju iz člana 28 ovog Zakona čuvati i omogućiti uvid u tu dokumentaciju prilikom kontrole od nadležnog kantonalnog inspektora, odnosno stručnog nadzora od ovlaštenih službenika Ministarstva za privredu Bosansko-podrinjskog kantona Goražde.

**Član 40.**

**(Rok čuvanja dokumentacije)**

Dokumentacija iz člana 33. ovog Zakona mora se čuvati u skladu sa propisima kojim je regulisano arhiviranje i čuvanje završenih predmeta i akata u organima državne službe.

**VIII.**

**NADZOR NAD PROVOĐENJEM OVOG ZAKONA**

**Član 41.**

**(Upravni nadzor)**

Kantonalno ministartvo privrede (Sektor poljoprivrede) vrši upravni nadzor nad primjenom ovog Zakona i propisa donesenih na osnovu njega koji su ovim Zakonom stavljeni u nadležnost Kantona.

Nadzor nad provođenjem ovog Zakona vrši Ministarstvo u okviru svoje nadležnosti.

**Član 42.**

**(Inspekcijski nadzor)**

Inspekcijski nadzor nad provođenjem ovog Zakona i propisa donesenih na osnovu ovog Zakona vrši kantonalni poljoprivredni inspektor u okviru svoje nadležnosti (u daljem tekstu: poljoprivredni inspektor).

**Član 43.**

**(Obaveza nadzora)**

Fizička i pravna lica koja podliježu nadzoru nadležnog poljoprivrednog inspektora dužni su pružiti potrebne podatke i obavještenja, omogućiti vršenje nadzora, odnosno osigurati uslove za nesmetan rad.

Fizička i pravna lica iz stava 1. ovog člana dužna su na zahtjev poljoprivrednog inspektora u određenom roku koji odredi inspektor dostaviti ili pripremiti podatke i materijale koji su mu potrebni za obavljenje poslova inspekcijskog nadzora.

**Član 44.**

**(Privremeno oduzimanje dokumentacije)**

U vršenju inspekcijskog nadzora poljoprivredni inspektor može privremeno oduzeti dokumente i predmete koji u disciplinskom, odnosno prekršajnom ili sudskom postupku poslužiti kao dokaz.

O privremenom oduzimanju dokumentacije ili predmeta iz stava 1. ovog člana izdaje se potvrda.

**Član 45.**

**(Sastavljanje zapisnka)**

Nadležni poljoprivredni inspektor u provođenju inspekcijskog nadzora sastavlja zapisnik na licu mjesta, donosi rješenje kada je za to ovlašten ovim Zakonom i propisima donesenim na osnovu njega.

**Član 46.**

**(Povredba odredbi Zakona)**

Ako nadležni poljoprivredni inspektor u postupku inspekcijskog nadzora utvrdi da su povrijeđene odredbe ovog Zakona i propisa donesenih na osnovu njega, narediće rješenjem da se utvrđene nepravilnosti, nedostatci uklone najkasnije u roku od 15 dana.

**Član 47.**

**(Lažno prikazana proizvodnja)**

Ukoliko se utvrdi da su sredstva na ime novčanih podsticaja utvrđenih ovim Zakonom utrošena nenamjenski ili ostvarena na osnovu lažno prikazane proizvodnje, kao i lažno predočene dokumentacije, kandidat-klijent je dužan vratiti novčana sredstva u roku od 30 dana od dana pravosnažnosti rješenja.

U slučaju iz stava (1)ovog člana,kandidat može podnijeti novi zahtjev za ostvarivanje prava na novčani podsticaj ovog Zakona i ostvariti pravo na novčani podsticaj,ukoliko je ispunio sve uslove propisane ovim Zakonom i podzakonskim aktima donesenim na osnovu ovog Zakona,nakon tri godine od dana povrata novčanih sredstava naloženih rješenjem.

**Član 48.**

**(Zalba protiv rješenja)**

Protiv rješenja kantonalnog poljoprivrednog inspektora može se izjaviti žalba kantonalnom ministarstvu u roku od 8 dana od dana prijema rješenja.

**IX.**

**KAZNENE ODREDBE**

**Član 49.**

**(Visina novčanih kazni)**

Kandidat-klijent koji učini prekršaj iz člana 23. i 47.ovog zakona kažnjava se novčanom kaznom:

* pravno lice u iznosu od 5.000,00 KM do 10.000,00 KM,
* odgovorno lice u pravnom licu od 2.000,00 KM do 4.000,00 KM,

Kandidat-klijent koji učini prekršaj iz člana 21. i 44.ovog zakona kažnjava se novčanom kaznom:

* fizičko lice u iznosu od 1.000,00 KM do 2.000,00 KM,

**Član 50.**

**(Oduzimanje novčanog podsticaja)**

Za prekršaje iz članova 23. i 47. ovog Zakona, uz novčanu kaznu, izreći će se i mjera oduzimanja novčanog podsticaja koji je ostvaren, odnosno nastao prekršajem.

**X.**

**PRELAZNE I ZAVRŠNE ODREDBE**

**Član 51.**

**(Dostavljanje programa)**

Kantonalno ministarstvo će u roku od 30 dana od dana usvajanja Budžeta Bosansko-podrinjskog kantona Goražde, Vladi Bosansko-podrinjskog kantona Goražde dostaviti programe na usvajanje o vrsti, osnovnim kriterijima i načinu ostvarivanja novčanih podsticaja u primarnoj poljoprivrednoj proizvodnji i ruralnom razvoju u skladu sa članom 29. ovog Zakona.

Uputstvo za ostvarivanje novčanih podsticaja u primarnoj poljoprivrednoj proizvodnji donijeće kantonalno ministarstvo u roku od 30 dana od dana davanja saglasnosti na program iz stava 1. ovog člana.

**Član 52.**

**(Stupanje na snagu)**

Danom stupanja na snagu ovog Zakona prestaje važiti Zakon o novčanim podsticajima u primarnoj poljoprivrednoj proizvodnji i ruralnom razvoju na području Bosansko-podrinjskog kantona Goražde (“Službene novine Bosansko-podrinjskog kantona Goražde”, broj: 13/09).

Ovaj Zakon stupa na snagu osmog dana od dana objavljivanja u „Službenim novinama Bosansko-podrinjskog kantona Goražde“.

Broj: 01-02-205/13 **PREDSJEDAVAJUĆI SKUPŠTINE**

12. marta 2013. godine Suad Došlo

G o r a ž d e